RESOLUCIÓN do 19 de febreiro de 2007 pola que se convoca un curso superior de protección civil.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 02/03/2007

Dentro do programa de actividades que a Academia Galega de Seguridade Pública ten previsto realizar no ano 2007, e conforme coas funcións atribuídas pola Lei 1/2007, do 15 de xaneiro, de creación da Academia Galega de Seguridade Pública, anúnciase a convocatoria dun curso superior de protección civil, que se deberá desenvolver conforme as seguintes bases:
Primeira.-Obxectivos.
A formación, capacitación e perfeccionamento profesional do persoal técnico en temas de protección civil, tendo en conta as súas funcións de responsabilidade na planificación, coordinación, dirección e toma de decisións en todo tipo de emerxencias.
Segunda.-Destinatarios.
-Persoal técnico de protección civil da Administración autónoma de Galicia.
-Persoal técnico, funcionarios con responsabilidade en protección civil da Administración local (bombeiros, policía local, funcionarios municipais con responsabilidade en protección civil) e da Administración xeral do Estado en Galicia.
-Xefe, subxefe ou xefe de unidade das agrupacións de voluntarios de protección civil da Comunidade Autónoma de Galicia que teñan realizado o curso básico e cando menos dous de segundo nivel.
Terceira.-Desenvolvemento.
1. Prazas: o número de prazas ofertadas é de vinte e sete (27).
2. Duración e datas: o curso dará comezo o día 26 de marzo de 2007, e terá unha duración de 130 horas lectivas.
O curso desenvolverase os luns e martes todo o día.
O horario será o seguinte:
-Mañás: das 9.30 ás 14.00 horas.
-Tardes: das 16.00 ás 20.00 horas.
3. Lugar: o curso realizarase na sede da Academia Galega de Seguridade Pública no concello da Estrada.
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar nestes cursos deberá presentar, cuberta a máquina ou con letra moi clara, a solicitude que figura no anexo.
3. O prazo para a presentación de solicitudes rematará o día 20 de marzo de 2007.
4. As solicitudes deberán vir asinadas polo/a presidente/a da agrupación ou xefe/a do organismo ao que estea adscrito e co selo desta.
5. As instancias deberán enviarse por correo á sede da Academia Galega de Seguridade Pública:
Avenida da Cultura, s/n, 36680 A Estrada, ao fax nº 986 59 09 88 ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Os interesados poden facer uso do modelo de solicitude que aparece na páxina webb:
http://agasp.xunta.es.
Quinta.-Contido.
O curso consta de once módulos con clases teórico-prácticas:
Módulo I: Riscos naturais. Temporais, choivas, xeadas, fortes ventos. (Predición meteorolóxica. Interpretación de boletíns de fenómenos meteorolóxicos e mapas). Movementos sísmicos. Encoros.
Módulo II: Riscos tecnolóxicos: Risco químico. Transportes de mercadorías perigosas. Risco radioactivo. Risco gas natural.
Módulo III: Prevención e protección contra os incendios urbanos e forestais.
Módulo IV: Tráfico e seguridade viaria.
Módulo V: Cartografía, orientación e localización. Interpretación de planos.
Módulo VI: Asistencia sanitaria e apoio psicolóxico en situacións de catástrofes e accidentes.
Módulo VII: Normativa legal. A protección civil como servizo público. Agrupacións de voluntarios de protección civil. Responsabilidade civil e penal.
Módulo VIII: Análise de risco.
Módulo IX: Prevención: autoprotección e planificación.
Módulo X: Dirección e xestión das emerxencias.
Módulo XI: Información á poboación e aos medios de comunicación. Telecomunicación e sistemas de información.
Sexta.-Criterios de selección.
Para ser admitidos no curso, no caso de haber máis dunha solicitude da mesma entidade terase en conta a orde de preferencia establecido polo/a presidente/a da agrupación ou xefe/a do organismo ao que estea adscrito.
Sétima.-Relación de admitidos.
A relación de participantes admitidos para a realización do curso exporase no taboleiro de anuncios da Academia Galega de Seguridade Pública, sen prexuízo da oportuna notificación aos seleccionados con antelación suficiente á realización do curso. Tamén poden confirmar a súa admisión chamando ao teléfono 986 59 02 46 ou consultando a páxina web:
http://agasp.xunta.es.
Oitava.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto no curso.
Novena.-Certificado de aproveitamento.
Ao remate dos cursos entregaráselles un certificado de asistencia e aproveitamento a aquelas per
soas que acrediten a súa asistencia continuada e superen as correspondentes probas de coñecementos e a realización dun traballo escrito, relativo aos módulos que o compoñen.
Décima.-Modificacións.
Academia Galega de Seguridade Pública poderá modificar o desenvolvemento dos cursos para adap
talos ás necesidades da Administración e ás continxencias que poidan xurdir.
A Estrada, 19 de febreiro de 2007.
Carlos Suárez-Mira Rodríguez
Director xeral da Academia Galega
de Seguridade Pública